|  |  |  |
| --- | --- | --- |
|  | **TÁJÉKOZTATÓ**  **vásárokkal, piacokkal és bevásárlóközpontokkal kapcsolatos ügyintézés** | **Kecskemét Megyei Jogú Város Polgármesteri Hivatal**  **Hatósági Iroda**  **Igazgatási Osztály**  6000 Kecskemét, Kossuth tér 1. |

Eljáró osztály: Igazgatási Osztály

Általános Igazgatási Csoport

Illetékességi terület: Kecskemét közigazgatási területe

1. **Vonatkozó jogszabályok**
2. **Elektronikus ügyintézés**
3. **Fogalom meghatározások**
4. **A vásár vagy a piac üzemeltetésének engedélyezése**
5. **Bevásárlóközpont, helyi termelői piac létesítésének bejelentése**
6. **Adatváltozás**

**1. Vonatkozó jogszabályok**

A kereskedelemről szóló 2005. évi CLXIV. törvény (a továbbiakban: Kertv.) valamint a vásárokról, a piacokról és a bevásárlóközpontokról szóló 55/2009. (III.13.) Korm. rendelet (továbbiakban: Korm. rendelet).

A Kertv. hatálya a kereskedelmi tevékenység, a kereskedelmet kiszolgáló szolgáltató, valamint a kereskedelmi jellegű turisztikai szolgáltatási tevékenységek folytatásának továbbá a termékeke forgalmazásának alapvető követelményeire és ellenőrzésére terjed ki.

A Korm. rendelet a vásárok, piacok üzemeltetési engedélye kiadásának, valamint a helyi termelői piac és a bevásárlóközpontok üzemeltetésére irányuló bejelentés, az ott folytatott kereskedelmi tevékenység, továbbá a fenntartók, üzemeltetők és a vásárok, piacok, bevásárlóközpontok nyitva tartásának részletes szabályait állapítja meg.

**2. Elektronikus ügyintézés**

Az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (a továbbiakban: e-ügyintézési tv.) értelmében **2018. január 1-től kötelező** a **gazdálkodó szervezetek számára** az egyes állami szervekkel való **elektronikus kapcsolattartás**, valamint az ehhez szükséges hivatalos elérhetőségen történő **dokumentum küldés/fogadás.**

Az e-ügyintézési törvény 1. § 23. pontja értelmében **gazdálkodó szervezet:** a polgári perrendtartásról szóló törvényben (Pp.) meghatározott, belföldi székhellyel rendelkező gazdálkodó szervezet, azzal az eltéréssel, hogy e törvény alkalmazásában nem minősül gazdálkodó szervezetnek a lakásszövetkezet, valamint az adószámmal nem rendelkező egyesület, alapítvány;

(Pp. 7. § (1) bekezdés 6. pont - *gazdálkodó szervezet:*a gazdasági társaság, az európai részvénytársaság, az egyesülés, az európai gazdasági egyesülés, az európai területi társulás, a szövetkezet, a lakásszövetkezet, az európai szövetkezet, a vízgazdálkodási társulat, az erdőbirtokossági társulat, a külföldi székhelyű vállalat magyarországi fióktelepe, az állami vállalat, az egyéb állami gazdálkodó szerv, az egyes jogi személyek vállalata, a közös vállalat, a végrehajtói iroda, a közjegyzői iroda, az ügyvédi iroda, a szabadalmi ügyvivői iroda, az önkéntes kölcsönös biztosító pénztár, a magánnyugdíjpénztár, az egyéni cég, továbbá az egyéni vállalkozó, emellett gazdálkodó tevékenységével összefüggő polgári jogi kapcsolataiban az állam, a helyi önkormányzat, a költségvetési szerv, jogszabály alapján a költségvetési szervek gazdálkodására vonatkozó szabályokat alkalmazó egyéb jogi személy, az egyesület, a köztestület, valamint az alapítvány.)

Az elektronikus ügyintézés részletszabályairól szóló 451/2016. (XII.19.) Korm. rend. 68. § alapján, **amennyiben az ügytípus elektronikus űrlappal támogatott,** úgy joghatályosan e-Papír szolgáltatás útján ügyet nem lehet kezdeményezni!

Kecskemét Megyei Jogú Város Önkormányzata és Polgármesteri Hivatala számos ügytípusban – így a **kereskedelmi hatósági ügyekben** is - az ekecskemet.hu e-ügyintézési portálon közzétett **elektronikus űrlapok útján** biztosítja az elektronikus ügyintézés lehetőségét ügyfelei számára.

Az elektronikus űrlap szolgáltatás Ügyfélkapun keresztül vehető igénybe. Az elektronikus űrlapok elérhetősége: http://www.ekecskemet.hu portál „[e-Ügyintézés” => „Elektronikusan indítható ügyek](http://ekecskemet.hu/neoform/index).

**3. Fogalom meghatározások**

**Vásár**: olyan épület, épületegyüttes vagy terület, ahol rendszerint többen folytatnak idényjellegű vagy meghatározott eseményekhez, naptári napokhoz kötődő eseti jellegű kiskereskedelmi tevékenységet.

**Piac**: olyan épület, épületegyüttes vagy terület, ahol állandó vagy rendszeres jelleggel többen általában napi, esetenként heti rendszerességgel folytatnak kiskereskedelmi tevékenységet.

**Bevásárlóközpont**: olyan komplex kialakítású, vegyes rendeltetésű épület, amelyben állandó jelleggel több kereskedő folytat túlnyomórészt üzletekben különböző típusú kereskedelmi tevékenységet, és ahol emellett jellemzően a szabadidő eltöltésével összefüggő szolgáltatási tevékenységet is folytatnak.

**Helyi termelői piac**: olyan piac, ahol a kistermelő a piac fekvése szerinti megyében, vagy a piac 40 km-es körzetében, vagy Budapesten fekvő piac esetében az ország területén bárhol működő gazdaságából származó mezőgazdasági-, illetve élelmiszeripari termékét értékesíti.

**A Kormány kereskedelmi hatóságként a vásár, a piac vagy a bevásárlóközpont helye szerint illetékes települési önkormányzat jegyzőjét jelölte ki.**

**4. A vásár vagy a piac üzemeltetésének engedélyezése**

Vásár, valamint piac kizárólag a kereskedelmi hatóság által kiadott **vásár-, illetve piacüzemeltetési engedély birtokában üzemeltethető.**

Az engedély iránti **kérelem** kizárólag **elektronikus úton**, az erre célra biztosított [**űrlapon**](http://www.ekecskemet.hu/neoform/details/167)nyújtható be.

Vásár és piac olyan területen rendezhető, illetve tartható, amelyen a településrendezési terv a vásárrendezést, piactartást lehetővé teszi, vagy amely erre vonatkozó területhasználati hozzájárulással rendelkezik.

A **kérelem mellé csatolni kell** a vásár, piac számára kijelölt terület méretarányos helyszínrajzát az üzletek, árusítóhelyek, valamint az egyéb létesítmények és nem árusítási célra kiképzett területrészek tervezett rendeltetés, és szám szerinti meghatározásával, a vevőforgalmi és árubeszállítási, -feltöltési útvonalak kijelölésével, a területhasználat jogcímét igazoló okiratot (a tulajdoni lap kivételével), a haszonélvező vagy a tulajdonostárs hozzájárulását igazoló okirattal együtt, szükség esetén a biztonsági tervet.

Az egyidejűleg 300 főnél nagyobb befogadó képességű vásár, piac, továbbá a szabadtéren tartott vásár, piac esetében, amennyiben az egyidejűleg résztvevők létszáma az 1000 főt várhatóan meghaladja, a vásár, piac üzemeltetője köteles az emberek életét, egészségét és környezetét, anyagi értékeit súlyosan veszélyeztető vagy károsító esemény bekövetkeztére vonatkozó *biztonsági tervet* készíteni.

A vásár, piac nyitva tartásának idejét az üzemeltető 5 és 20 óra között határozza meg. A 20 óra utáni nyitva tartást az illetékes rendőrkapitányság véleményének kikérésével a jegyző engedélyezheti.

Gyűjtött, szedett **gomba** vásáron, piacon csak ott árusítható, ahol a gombaértékesítési engedély kiadására és az értékesítés ellenőrzésére a vásár, piac területén a teljes nyitvatartási idő alatt gombavizsgáló szakellenőr működik.

**Szeszes ital** vásáron, piacon a jövedéki adóról szóló törvényben meghatározott feltételek teljesítése mellett árusítható.

Magánszemély a tulajdonát képező élő **állatot** állatvásáron alkalomszerűen értékesítheti.

**5. Bevásárlóközpont, helyi termelői piac létesítésének bejelentése**

A fenntartó köteles a kereskedelmi hatóság (jegyző) felé bejelenteni bevásárlóközpont, helyi termelői piac létesítését. A bejelentés kizárólag **elektronikus úton**, az erre célra biztosított **űrlapon** ([bevásárlóközpont](http://www.ekecskemet.hu/neoform/details/178), [helyi termelői piac](http://www.ekecskemet.hu/neoform/details/268))nyújtható be.

**6. Adatváltozás**

A vásár, a piac, a bevásárlóközpont, valamint a helyi termelői piac adataiban bekövetkezett változásról a fenntartó haladéktalanul köteles a megfelelő [űrlapon](http://www.ekecskemet.hu/neoform/index) a jegyzőt értesíteni.